## L’Institut Valencià de Cultura concedix les beques de perfeccionament musical a jóvens intèrprets

*** Inclou dos modalitats, una per a cursos d’un mes de duració i l’altra per a ensenyaments d’un any acadèmic
* Els jóvens músics becats es beneficiaran de les ajudes per a les activitats de perfeccionament realitzades**

L’Institut Valencià de Cultura concedix les beques de perfeccionament musical per a jóvens intèrprets, amb la finalitat d’impulsar el seu desenrotllament professional, després del grau acadèmic corresponent. En la convocatòria d’enguany han resultat beneficiaris onze músics de fins a 28 anys d’edat que rebran una ajuda per a la seua formació.

Les beques es concedixen en dos modalitats: per a activitats de perfeccionament d’un mes de duració durant l’any 2024 (modalitat A) i per a cursos d’un any de duració corresponents al curs acadèmic 2023-2024 (modalitat B).

L’import global màxim d’estes beques és de 150.000 euros, mentres que les quanties individualitzades màximes que podien sol·licitar-se eren de 1.000 euros en la modalitat A i de 8.000 euros en la modalitat B.

Esta convocatòria de beques està dirigida a músics valencians de fins a 28 anys d’edat en possessió de la titulació superior de música, en qualsevol de les seues especialitats. També han pogut optar a estes beques els matriculats en l’últim curs de la seua especialitat instrumental o vocal. En el cas de les especialitats de direcció d’orquestra, direcció de cor, cant i composició, el límit d’edat s’eleva a 33 anys.

Una vegada publicada la resolució de concessió de les beques, els beneficiaris han de justificar la realització de les activitats formatives fins al 10 de desembre de 2024. La resolució, la llista de persones admeses i excloses i la resta d’informació relacionada amb la convocatòria es pot consultar en la pàgina web de l’Institut Valencià de Cultura (IVC).

Fecha: 28/11/2024